Akken i nwala Belɛid yekker-d gar twacult yeɣran, ladɣa yemma-s tuɣi-tt d-taselmadt. Deg useggas wis semmus i yekcem Belɛid ad yelmed tafransist, imi yella d uḥric, yufrar gar tizyiwin-is, anemhal n uɣerbaz-nni yesɛedda-t ɣer tneɣrit tunnigt, tin i yettwelhen i yeqbayliyen ara ilemden tafransist. Yakan di tlemmast n useggas, Belɛid yuɣal d amezwaru di tneɣrit-is. Sel akin iruḥ ɣur gma-s ɣer Fransa di lɛemr-is 11 n yiseggasen, anda ikemmel tizrawin ines almi yuɣal d ameqqran. Maca ayen i t-yeǧǧn ad yaweḍ lebɣi-s, d tizrawin-nni i as- yeldin allen-is iwakken ad yessebɛed tamuɣli-s.